遊馬耳山
作者：蕭頴士
朝代：唐

paragraphs: 茲山表東服，遠近瞻其名。
合沓盡溟漲，渾渾連太清。
我來疑初伏，幽路無炎精。
流水出溪盡，覆蘿搖風輕。
高深變氣候，俯仰暮天晴。
入谷煙雨潤，登崖雲日明。
乾坤正含養，種植總滋榮。
草樹皆秀色，雛麋亂新聲。
攀巖挹桂髓，洞穴拾瑤英。
此地隱微逕，何人得長生。
宿心尚葛許，彌願棲蓬瀛。
太息宦名路，遲迴忠孝情。
還丹昧遠術，養素慚幽貞。
安得從此去，悠然昇玉京。